《忆旧游 题叶润臣侍读名澧客舟听雨图》
清代·黄燮清

问秋来何处，向晚阴阴，入夜潇潇。已苦难消领，况离筵酒醒，独枕心焦。

故人送我千里，情梦碎寒潮。叹绮阁挑灯，篷窗拥被，各自无聊。

兰桡。系荒渡，念岁岁江湖，蓬泛萍飘。一掬相思泪，化明珠零乱，洒向蘅皋。

图画未忍重看，尝惯可怜宵。待共语羁愁，芦华万叠飞雁高。

作者简介：黄燮清（1805～1864）晚清诗人、剧作家。原名宪清，字韵甫，号韵珊，又号吟香诗舫主人。浙江海盐武原镇人。道光十五年（1835）举人，后屡试不第，晚年始得宜都县令，调任松滋，未几卒。少工词曲，中年以后始致力于诗文。其诗多抒写个人不平遭遇及人民的生活疾苦，咏史吊古之作深沉豪放，颇具特色。有《倚晴楼诗集》及《倚睛楼七种曲》传世。